### NN 74/2025 (30.4.2025.), Presuda Visokog upravnog suda Republike Hrvatske poslovni broj:

VISOKI UPRAVNI SUD REPUBLIKE HRVATSKE

976

PRESUDA

Visoki upravni sud Republike Hrvatske u vijeću sastavljenom od sudaca toga suda Blanše Turić, predsjednice vijeća, dr. sc. Sanje Otočan, Senke Orlić-Zaninović, Snježane Horvat-Paliska i Gordane Marušić Babić, članica vijeća te više sudske savjetnice – specijalistice Ivane Mamić Vuković, zapisničarke, u postupku ocjene zakonitosti općeg akta u povodu zahtjeva podnositelja EB, [osobni identifikacijski broj] [adresa], [adresa], zastupan po opunomoćeniku, odvjetniku Marku Hrstiću, Rijeka, Jadranska 5/1, OIB: 41838511391, na sjednici vijeća održanoj, 31. ožujka 2025.

presudio je

I. Ukida se Odluka o popisu nerazvrstanih cesta na području Grada Malog Lošinja, klasa: 340-01/15-01/10, urbroj: 2213/01-01-15-4 od 18. ožujka 2015. u dijelu Popisa nerazvrstanih cesta oznake ML-177 od Gravot 7 do Veloselska 41 (»Službene novine Primorsko-goranske županije« 8/2015).

II. Nalaže se Gradu Malom Lošinju, OIB: 72167903884 da EB, [osobni identifikacijski broj], nadoknadi troškove ovoga spora u iznosu od 1562,50 eura (tisućupetstošezdestdva eura i pedeset centi) u roku od 15 dana od dostave ove presude.

Obrazloženje

1. Podnositelj je podnio zahtjev za ocjenu zakonitosti Odluke o popisu nerazvrstanih cesta na području Grada Malog Lošinja – dalje Odluka.

2. U zahtjevu u bitnome navodi da je vlasnik i samostalni posjednik nekretnine koja je u zemljišnim knjigama Općinskog suda u Rijeci, Zemljišnoknjižnog odjela Mali Lošinj, upisana u zk.ul. [zemljišnoknjižni uložak], k.o. [katastarska općina], označena kao k.č. [katastarska čestica], baraka i četiri zgrade te dvorište, površine 4823 m². Ističe da je nekretninu kupio od trgovačkog društva S.E.R.M. d.o.o., a u naravi trenutno predstavlja zemljište na kojem se nalazi borova šuma, raslinje te ostaci nekadašnjeg brodogradilišta i popravnog doma. Nadalje navodi da je na kamenom ogradnom zidu nekretnine, koji graniči s javnim putem na k.č. [katastarska čestica], postavio željeznu kapiju i znak privatni posjed, dok je s morske strane predmetnu česticu ogradio žičanom ogradom koja je postavljena točno na međi. Na temelju osporene Odluke, Grad Mali Lošinj 9. 4. 2024. donio je rješenje o uklanjanju postavljenih prepreka na nerazvrstanoj cesti ML-177, a 6. 5. 2024. i rješenje o izvršenju, iako podnositelju navedena rješenja nisu uredno dostavljena

2.1.) Navodi da je donositelj općeg akta nezakonito proglasio nerazvrstanom cestom, cestu oznake ML-177 pješački putić sa stepenicama, koji se nalazi na nekretnini u cijelosti u vlasništvu podnositelja i istu grafički ucrtao kao da prolazi sredinom nekretnine. Podnositelj u spis dostavlja aktualnu kopiju katastarskog plana, kopiju katastarskog plana do 1975. godine, izvod iz registra nerazvrstanih cesta Grada Mali Lošinj na kojem je označena sporna nerazvrstana cesta ML-177, izvod iz registra prostornog plana Grada Malog Lošinj te fotografije pješačkog putića koji je proglašen nerazvrstanom cestom. Ističe da je iz dostavljenih isprava razvidno da proglašena »nerazvrstana cesta« uopće nije cesta, već u naravi predstavlja betonirani pješački putić sa stepenicama, širine maksimalno 1,2 metra, po kojem nije moguć promet vozila, a koji završava u srednjem dijelu nekretnine podnositelja, dakle, nije podobna za promet nikakvih vozila, bicikala, a kamoli da povezuje naselja i sl.

2.2.) Smatra da je bitno naglasiti da je predmetni putić u prošlosti služio samo kao pješački pristup barakama unutar brodogradilišta, odnosno popravnog doma i nije nikada bio javni put do plaže. Za pristup plaži oduvijek postoji osvijetljeni javni put koji se nalazi nekoliko metara dalje i isti je za razliku od predmetne »ceste«, upisan kao javno dobro u općoj uporabi, označen kao k.č. [katastarska čestica] k.o. [katastarska općina]. Na navedeni se put spaja obalna šetnica koja je upisana također kao javno dobro na k.č. [katastarska čestica] k.o. [katastarska općina]. Ujedno navodi da se predmetna »cesta« ne nalazi niti u prostornim planovima Grada Mali Lošinj, što znači da uopće nije planirana i ne zadovoljava formalne pretpostavke da se ista proglasi nerazvrstanom cestom, a niti ostvaruje tehničke preduvjete da bi bila nerazvrstana cesta u smislu Zakona o cestama.

2.3.) Zaključno ističe da je angažirao stalnog sudskog vještaka, koji je u nalazu i mišljenju zauzeo decidirani stav da k.č. [katastarska čestica], k.o. [katastarska općina] ne može predstavljati nerazvrstanu cestu. Podnositelj predlaže ovom Sudu da obustavi izvršenje dijela osporene Odluke te da je nakon provedenog postupka ukine. Ujedno predlaže da mu se nadoknade troškovi sastava zahtjeva u iznosu od 1.250,00 EUR s PDV-om te trošak sudske pristojbe od 500,00 EUR-a.

3. Donositelj u očitovanju na navode podnositelja u bitnome navodi da je smisao odredbi Zakona o cestama da se zaštiti javni interes te da se prometne površine nedvojbeno utvrde kao vlasništvo njihovog upravitelja s obzirom da se kao takve nesmetano održavaju i koriste u interesu osoba koje se njima koriste. Ističe da je navedeno primijenjeno i u ovoj stvari jer se predmetna cesta ML- 177 proteže od [adresa] do [adresa], duljine 1005 m, a ista se na predmetnoj lokaciji spaja na nerazvrstane ceste ML 64 i VL 1. Navodi da cestovno zemljište nije nužno samo dio koji služi prometovanju automobila i ostalih vozila, već u širem smislu ono obuhvaća pored kolnika i ostale površine, a to su zelene površine, parkirališta i pješačke površine. Dakle, pješačka površina na predmetnoj lokaciji ima za smisao biti spoj predmetne kuće u [adresa] s preostalim dijelom navedene ceste, ali i ostale infrastrukture izgrađene na predmetnoj nekretnini (dječje igralište, plažna infrastruktura i sl.). S obzirom da se radi o otočnoj lokaciji i konfiguraciji terena koja je takve naravi, spoj je izveden pješačkom komunikacijom. Predmetni dio ujedno predstavlja i spoj s plažom – pomorskim dobrom koja u jednom dijelu obuhvaća predmetnu nekretninu [katastarska čestica] k.o. [katastarska općina].

3.1) U očitovanju se nadalje navodi da nije sporno da je predmetna lokacija većim dijelom vlasništvo podnositelja zahtjeva, no manjim dijelom ona predstavlja ex lege vlasništvo Grada Malog Lošinja i to predmetni dio prikazan u osporenoj Odluci temeljem Zakona o cestama, ali i dječje igralište i tri rasvjetna stupa temeljem Zakona o komunalnom gospodarstvu. Donositelj ističe da prostor nikada nije bio u posjedu podnositelja zahtjeva jer se na navedenoj lokaciji nalazi navedena komunalna infrastruktura koju Grad Mali Lošinj uredno održava. Predmetna cesta se desetljećima koristi na isti način pa i 2007. kada je kupljena od strane podnositelja zahtjeva te nikada nisu utvrđene međe jer je Grad odbio potpisati izvješće o međama, držeći ih spornim. Nadalje se navodi da nije nužno da komunalna infrastruktura (u ovom slučaju nerazvrstana cesta) u vlasništvu Grada bude evidentirana u katastru i zemljišnim knjigama jer postupak evidentiranja samo utvrđuje stvarno stanje stvari. Zaključno se ističe da je navedeni prostor u javnoj uporabi, da istim Grad upravlja i održava ga, zbog čega nema mjesta obustavi izvršenja osporene Odluke te se predlaže ovom Sudu da odbije zahtjev kao neosnovan.

4. Podnositelj se očitovao na navode donositelja u bitnome navodeći da je donositelj u međuvremenu pokušao u katastru upisati predmetnu »nerazvrstanu cestu« temeljem elaborata evidentiranja nerazvrstane ceste, ali je nadležni ured za katastar odbio provesti navedeni elaborat jer se na nekretnini podnositelja ne nalazi nerazvrstana cesta. Podnositelj je naknadno dostavio i rješenje Upravnog odjela za prostorno uređenje, graditeljstvo i zaštitu okoliša, Odsjeka za zaštitu okoliša i upravni postupak, klasa: UP/II-363-04/24-01/53, urbroj: 2170-03-08/6-24-2 od 1. listopada 2024. kojim se poništava rješenje komunalnog redara od 9. travnja 2024. (o uklanjanju postavljenih prepreka) i obustavlja postupak.

5. Osporenu Odluku donijelo je Gradsko vijeće grada Malog Lošinja na temelju članka 107. stavka 3. Zakona o cestama (»Službene novine Općine Medulin», 84/11., 18/13., 22/13., 54/13., 92/14. – dalje ZoC) i članka 32. Statuta Grada Malog Lošinja (»Službene novine Primorsko-goranske županije« 26/09., 32/09, 10/13.)

6. Osporenom Odlukom utvrđuje se Popis nerazvrstanih cesta na području Grada Mali Lošinj, koji je sastavni dio Odluke. Među stankama je sporna nerazvrstana cesta oznake ML-177 od [adresa] do [adresa] duljine 1.005 m.

7. Osporena Odluka donesena je na temelju članka 107. ZoC-a koji u stavku 3. propisuje da jedinica lokalne samouprave vodi jedinstvenu bazu podataka o nerazvrstanim cestama na svom području. Navedena odredba valjana je osnova za donošenje osporene Odluke.

8. Odreda članka 98. stavak 1. ZoC-a definira nerazvrstane ceste kao ceste koje se koriste za promet vozilima i koje svatko može slobodno koristiti na način i pod uvjetima određenim tim Zakonom i drugim propisima, a koje nisu razvrstane kao javne ceste u smislu ZoC-a, i to posebice:

– ceste koje su na području gradova s više od 35.000 stanovnika te gradova koji su sjedišta županija bile razvrstane u javne ceste Odlukom o razvrstavanju javnih cesta u državne ceste, županijske ceste i lokalne ceste (»Narodne novine«, 54/08., 122/08., 13/09., 104/09. i 17/10.),

– ceste koje povezuju naselja,

– ceste koje povezuju područja unutar gradova i naselja,

– terminali i okretišta vozila javnog prijevoza,

– pristupne ceste do stambenih, poslovnih, gospodarskih i drugih građevina,

– druge ceste na području naselja i gradova.

9. Za ocjenu zakonitosti osporavane Odluke mjerodavan je i članak 131. stavak 1. ZoC-a kojim je propisano da ceste koje se na dan stupanja na snagu toga Zakona (28. srpnja 2011.) koriste za promet vozila po bilo kojoj osnovi i koje su pristupačne većem broju korisnika, a koje nisu razvrstane kao javne ceste u smislu toga Zakona, postaju nerazvrstane ceste.

10. Među strankama je sporno, je li novoformirana nerazvrstana cesta oznake ML- 177 udovoljava zakonskoj definiciji nerazvrstane ceste, podobnoj za promet vozilima.

11. Ovaj Sud je izvršio uvid u dokumentaciju koju je dostavio podnositelj i to u zemljišnoknjižni izvadak Općinskog suda u Rijeci, zemljišnoknjižnog odjela Mali Lošinj iz kojeg je vidljivo da je k.č. [katastarska čestica] k.o. [katastarska općina] (dijelom koje prolazi sporna nerazvrstana cesta) u vlasništvu podnositelja te su na istoj uknjižene baraka i 4 zgrade i dvorište, ukupne površine 4823 m², a koje stanje odgovara podacima iz prijepisa posjedovnog lista, kopiju katastarskog plana i fotografije spornog dijela nerazvrstane ceste. Podnositelj je u spis dostavio i nalaz i mišljenje građevinskog vještaka, Jasminke Lilić, dipl. ing. građ. iz Rijeke, Švalbina 7 iz kojeg proizlazi…»da početak nerazvrstane ceste na k.č. [katastarska čestica] k.o. [katastarska općina] – Grad započinje stepenicama na uz koje je na ogradnom zidu oznaka Privatan posjed. Nerazvrstana cesta je u naravi pješački put maksimalne širine do 126 cm, sa kaskadno izgrađenim stepenicama, dio je zelena površina sa šljunčanim putem, a pruža se u smjeru zapad – istok do plaže Valdarke…«. Nadalje, iz dostavljene potvrde Primorsko-goranske županije, Grada Malog Lošinja, Jedinstvenog upravnog odjela, klasa: 340-01/24-01/09, urbroj: 2170-10-01-24-3 od 15. listopada 2024. proizlazi da se javna prometna površina na kojoj nije dopušten promet motornim vozilima – pješačka staza koja se proteže k.č. [katastarska čestica] k.o. [katastarska općina], u evidenciji komunalne infrastrukture vodi pod oznakom Javni prolaz 240.

12. Prema ocjeni ovoga Suda, navedena dokumentacija upućuje na zaključak da se sporna površina ne može okvalificirati kao nerazvrstana cesta koja se koristi za promet vozilima jer se radi o pješačkom putu sa stepenicama. Stoga se nalazi da donositelj osporenog općeg akta svojim navodima i dostavljenom dokumentacijom (izvodom iz registra nerazvrstanih cesta i fotografijama dječjeg igrališta) nije dokazao da je riječ o cesti koja udovoljava uvjetima iz ZoC-a da bi se mogla smatrati nerazvrstanom cestom.

13. Slijedom navedenog, odgovarajućom primjenom članka 162. stavka 3. u vezi s člankom 169. stavkom 1. Zakona o upravnim sporovima (»Narodne novine« 36/2024.) odlučeno je kao u točki I. izreke.

14. S obzirom da je podnositelj uspio u ovom upravnom sporu, pripada mu pravo na naknadu troškova spora za sastav zahtjeva za ocjenu zakonitosti općeg akta od 24. lipnja 2024. sukladno Tbr. 27., Tbr. 46. i 54. Tarife o nagradama i naknadi troškova za rad odvjetnika (»Narodne novine«, 138/23.).

Poslovni broj: Usoz-95/2024-9

Zagreb, 31. ožujka 2025.

Predsjednica vijeća
 Blanša Turić, v. r.